label_title: Eurovision Song Contest 1991
label_desc: Eurovision Song Contest 1991 var den 36. utgaven av Eurovision Song Contest, EBUs årlige sangkonkurranse for organisasjonens medlemmer. Konkurransen ble arrangert av den italienske kringkasteren Rai lørdag 4. mai 1991. Finalen skulle egentlig ha vært arrangert i Sanremo i Italia, men den ble flyttet til Cinecittà i Roma et par måneder før konkurransen. Årsaken skal ha vært Gulfkrigen og den økende uroen i nabolandet Jugoslavia, og Rai anså Roma for å være et tryggere sted å arrangere konkurransen. Programledere var Gigliola Cinquetti og Toto Cutugno. Nederland valgte å stå over konkurransen, siden finalen falt på landets minnedag for ofrene fra andre verdenskrig. I stedet tok Malta den ledige plassen og kom tilbake etter 16 års fravær. 